কলকাতাকে লন্ডনে পরিণত করার প্রথম ধাপ ছিল রাস্তার ধারে ত্রিফলা বাতিস্তম্ভ বসানো। গত কয়েক বছরে কলকাতার গঙ্গার পাড় থেকে বেহালার তস্য গলিতেও ছড়িয়ে পড়েছে এই ত্রিফলা বাতি। ত্রিফলাকে নিয়ে বিতর্ক কম হয়নি। মুখ্যমন্ত্রীর সাধের এই বাতিস্তম্ভের থেকে বেরিয়ে আসা তারে বিদ্যুৎস্পৃষ্ট হয়ে মৃত্যুর ঘটনাও ঘটেছে। এবারে ত্রিফলাকে নিয়ে নতুন সমস্যা! যার জেরে গ্রেফতার হল সাতজন।
কলকাতা পুরসভার ১২৩ নম্বর ওয়ার্ডের বিভিন্ন রাস্তায় ত্রিফলা বসানো হয়েছিল। কিন্তু সেই ত্রিফলায় আলোর থেকে অন্ধকার ছিল বেশি। কারণ ত্রিফলার ভিতরে সিএফএল ল্যাম্প লাগালেই তা চুরি হয়ে যাচ্ছিল। সবমিলিয়ে প্রায় ১৭৫টি ল্যাম্প চুরি হয়েছে। এক একটি ল্যাম্পের দাম প্রায় ৯০০ টাকা। চোরের উপদ্রবে শেষ পর্যন্ত গত ১ জুন হরিদেবপুর এবং ঠাকুরপুকুর থানায় অভিযোগ জানান কাউন্সিলর সুদীপ পোল্লে। এর পরেও চুরি চলছিল। আজ হাতেনাতে এক চোরকে ধরে ফেলেন স্থানীয় বাসিন্দারা। তাকে দু’-এক ঘা দিতেই রহস্য ফাঁস হয়। আলো চুরিতে অভিযুক্ত যুবক জানায়, ত্রিফলা থেকে আলো খুলে সখেরবাজার, পৈলান বাজারের মতো বিভিন্ন বাজারে বেচে দেয় তারা। কিছুক্ষণের মধ্যেই ওই চোর এবং পুলিশকে নিয়ে কাউন্সিলর সুদীপবাবু সখেরবাজারে হানা দেন। সেখানে গিয়ে পুরপ্রতিনিধি এবং পুলিশ আধিকারিকদের চোখ কপালে ওঠার অবস্থা। দেখা যায়, বাজারের প্রায় প্রতিটি সব্জির দোকানে জ্বলছে ত্রিফলা থেকে চুরি হওয়া ল্যাম্প। বাজার থেকেই ৩৯টি ল্যাম্প বাজেয়াপ্ত করে পুলিশ। বাকিগুলির এখনও খোঁজ নেই। বেশ কিছু দোকানের ঝুড়ির মধ্যেও কয়েকটি ল্যাম্প মজুত করে রাখা ছিল। 
চুরি হওয়া ল্যাম্প বিক্রির অভিযোগে গোপাল দাস ওরফে হুলো নামে ঠাকুরপুকুরের নন্দপল্লির এক বাসিন্দাকে পুলিশ গ্রেফতার করেছে। এছাড়াও চুরি হওয়া জিনিস ব্যবহারের অভিযোগে আরও চারজনকে গ্রেফতার করা হয়েছে। সবমিলিয়ে এখনও পর্যন্ত ছ’জন গ্রেফতার হয়েছে।
ধৃত চোর এবং সব্জি বিক্রেতা গোপাল দাসকে জেরা করে আপাতত বাকি ল্যাম্পের খোঁজ চালাচ্ছে পুলিশ।